b'\n_START_ARTICLE_\nVeliki gorganski zid\n_START_SECTION_\nIme\n_START_PARAGRAPH_\nVeliki gorganski zid imenovan je prema obli\xc5\xbenjem gradu Gorganu po kojem je nazvana i usporedna rijeka Rud-e Gorgan odnosno ravnica Da\xc5\xa1t-e Gorgan. Temeljem pogre\xc5\xa1nih arheolo\xc5\xa1kih pretpostavki, prvotno je desetlje\xc4\x87ima bio poznat pod eurocentri\xc4\x8dnim anakronizmom Aleksandrov zid (perz. Sad-e Eskandar), no kasnijim istra\xc5\xbeivanjima utvr\xc4\x91eno je da gra\xc4\x91evina nije makedonskog podrijetla. Lokalno je poznat i pod imenima Perozov zid (perz. Sad-e P\xc4\xabr\xc5\xabz) i Anu\xc5\xa1irvanov zid (perz. Sad-e An\xc5\xab\xc5\xa1\xc4\xabrav\xc4\x81n), te pod nadimkom Crvena zmija (turkm. Q\xc3\xafz\xc3\xafl Yilan) kojeg je dobio na temelju boje opeka.\n_START_SECTION_\nPopularna kultura\n_START_PARAGRAPH_\nGorganski zid spominje se u Crvenoj zmiji, jednoj od kratkih pri\xc4\x8da u knjizi Perzijske legende iransko-ameri\xc4\x8dke knji\xc5\xbeevnice M. Reid. U pri\xc4\x8di o mladom ljubavnom paru, siroma\xc5\xa1ni mladi\xc4\x87 Hozroje poku\xc5\xa1ava osvojiti ruku Parinaz, djevojke iz bogate plemenita\xc5\xa1ke obitelji. Dobiva opasan zadatak pronalaska jaja u gnijezdu koje se krije daleko nad Gorganskim zidinama, no nakon vi\xc5\xa1ednevnog lutanja zidinama pronalazi gnijezdo i snala\xc5\xbeljivo skida jaja koriste\xc4\x87i se poslaganim opekama.'